Klus, Martin, poslanec NR SR (2019-01-29):
Ďakujem pekne za slovo. Vážení páni podpredsedovia, milé dámy, vážení páni, kolegyne, kolegovia, dovoľte mi pár slov možno k téme volieb do Európskeho parlamentu vzhľadom na to, že tu teraz vlastne prvýkrát riešime návrh, ktorý by prišiel z dielne vlády Slovenskej republiky, a to napriek tomu, že som tu niekoľkokrát alarmoval práve v súvislosti s tým, že sme dlhodobým rekordmanom neúčasti vo voľbách do Európskeho parlamentu. Možno naozaj to jedno miesto navyše, ktoré Slovenská republika po prípadnom odchode Veľkej Británie z Európskej únie získa, môže byť motiváciou, aby sa to pomyselné percento zúčastnených prípadne zvýšilo, ale ja tu z tohto miesta by som rád skonštatoval, že to rozhodne nie je dosť. A je veľkou škodou, že sa naozaj k tejto téme dostávame v skrátenom legislatívnom konaní až teraz tesne pred voľbami. Mali sme niekoľko rokov ix lepších príležitostí, ktoré do istej miery táto Národná rada trestuhodne zahodila. Spomeniem len niektoré z nich. Napríklad tu padol návrh, aby mohli občania Slovenskej republiky, trvalo alebo dočasne sa nachádzajúci v zahraničí, voliť poštou. Takýto návrh bol vládnou koalíciou odmietnutý z pre mňa nepochopiteľných dôvodov, keď rovnaký návrh alebo keď rovnaký zákon platí pre voľby do Národnej rady Slovenskej republiky. Alebo skúsme si spomenúť na niektoré iné alternatívy, ktoré mohli zvýšiť účasť vo voľbách do Európskeho parlamentu a zaujať pozornosť občanov k týmto mimoriadne dôležitým voľbám, ktoré, ako som už povedal, na Slovensku, bohužiaľ, takýto status nepožívajú, ako je napríklad možnosť voľby na veľvyslanectvách, resp. konzulátoch, alebo dokonca komplexnejšie zmeny samotnej voľby poslancov Európskeho parlamentu. Skúste sa, milé dámy kolegyne a vážení páni kolegovia, opýtať vašich voličov, našich spoluobčanov, čo im napríklad vo voľbách do Európskeho parlamentu najviac vadí. A prevažná väčšina z nich vám povie, že im dosť zásadne vadí aj to, že si nemôžu vyberať naprieč politickými kandidátkami, že musia jednoducho voliť najprv politickú stranu a až následne konkrétneho kandidáta. Toto sa ukazuje ako pomerne vážny problém, ktorý ich odlákava nielen preto, že nerozumejú celkom kompetenciám samotného Európskeho parlamentu, nielen preto, že vôbec nerozumejú tomu, že Európsky parlament je tvorený tzv. európskymi straníckymi rodinami, ale aj preto, lebo by chceli možno zvoliť nejakého konkrétneho kandidáta na kandidátke SMER-u – sociálnej demokracie a na druhej strane možno OĽANO. Možno je to trošku extrémny prípad, ale aj takéto sa napríklad v Nemecku, kde majú kombinovaný volebný systém, sem-tam objavujú. A takýchto príkladov, ktorými by sme mohli zatraktívniť voľby do Európskeho parlamentu, je podstatne viac. Som rád, že akademická pôda sa im pomerne aktívne venuje, a o to menej rád som, že my tu v Národnej rade sa tvárime, akoby sa nás tento problém ani netýkal. A už o pár mesiacov, nechcem byť zlým prorokom, sa nás tento problém bude týkať opäť, pretože Slovenská republika pravdepodobne opäť raz bude na chvoste krajín, ktoré sa zúčastnili vo voľbách do Európskeho parlamentu v zmysle účasti. A to, čo tu máme dnes na stole a to, čo je nevyhnutné naozaj prerokovať, je jeden z takých alarmujúcich príkladov, ako to môže dopadnúť, keď sa nebudeme téme fungovania európskych inštitúcií a napríklad aj aktívnejšiemu zapojeniu našich zástupcov v Európskom parlamente do vnútropolitického života na Slovensku aktívne venovať. Pozrite si, ako dopadla kampaň vo Veľkej Británii v roku 2016 a zistíte, že jeden z vážnych dôvodov, prečo dopadol brexit tak, ako dopadol, bolo aj to, že občania nie celkom pochopili, aké dôležité je členstvo Veľkej Británie v Európskej únii, aké dôležité je to, že sú pri rokovacom stole, že ich poslanci sú súčasťou Európskeho parlamentu, sú súčasťou jednotlivých výborov a že ich zástupca je v Európskej komisii, a že majú určitý počet hlasov v Rade. 
O toto všetko Veľká Británia prichádza. A je o to smutnejšie, že jedným z hlavným leitmotívom tých, ktorí Britániu z Európskej únie doslova vytiahli alebo sa o to minimálne pokúsili, keďže ešte nevieme, ako to s tým brexitom nakoniec celkom dopadne, bolo, že chceme získať kontrolu späť. A ja sa pýtam, že či to súčasné dianie okolo brexitu a práve v týchto hodinách by sa to súčasné dianie mohlo posunúť ešte ďalej, pretože rokuje dolná snemovňa, je skutočne získaním kontroly späť. Všetko nasvedčuje tomu, že opak je pravdou, pretože sa nielen rozpadá Britská konzervatívna strana na tejto otázke, ale zároveň tu máme celkom reálnu možnosť, že Veľká Británia sa dostane do vážneho politického patu práve na téme vystúpenia z Európskej únie. Takže aj preto toto memento, aj preto toto moje vystúpenie, aby sme sa ponaučili z takéhoto konkrétneho príkladu krajiny, ktorá môže utrpieť vážne ekonomické, aj politické škody len kvôli tomu, že sa vážnymi témami, akými nevyhnutne sú inštitúcie Európskej únie a samotné členstvo krajiny v Európskej únii nezaoberali toľko, koľko bolo potrebné. Takže moja prosba na nás všetkých, aby sme sa týmto témam venovali, aby podstatne aktívnejšie a podstatne častejšie, a tu by som možno aj na predsedníctvo Národnej rady Slovenskej republiky rád apeloval, aby sme nezabudli na dobrý zvyk, ktorý sme v roku 2018 prerušili, že sme tu už raz mali podľa nového rokovacieho poriadku aj poslancov Európskeho parlamentu a mali sme možnosť s nimi diskutovať o témach, ktoré sa bežne na pôdu Národnej rady Slovenskej republiky dostávajú. A teda dúfam, že aj v roku 2019 sa takéto niečo podarí. Ďakujem pekne za pozornosť.